Peder Stian Madsen

Peder Stian Madsen (født 21. juni 1931 i Tistedalen i Halden, død 28. desember 2019 i Bærum) var en amerikansk gründer, numismatiker og fotballentusiast. Madsen dro allerede som spedbarn med sin amerikanske mor til USA, hvor han hadde sin oppvekst i Sturgeon Bay i Wisconsin. Han returnerte til Norge fra Chicago i 1961 og introduserte agenturet Max Factor i Norge.

Mynt- og seddelsamler 

Madsen grunnla Oslo Numismatiske Forening i 1972, og ble i 1982 tildelt æresmedlemskap for sitt grunnleggende arbeid for foreningen. Han er kjent som den «gale amerikaneren» i numismatiske kretser. Han var en av de første i Norge som baserte sin mynt og seddelsamling på statistikk. Ved å være den første til å registrere høyeste og laveste seddelnummer for hver litra pr. år og annen informasjon som signaturer, vignetter, vannmerker, etc. fikk Madsen en unik oversikt over hvilke norske sedler som var sjeldne og hvilke som var vanlige. Han ga i 1983, sammen med Mogens Christensen, ut den første katalogen med oversikt over priser i det norske seddelmarkedet, grunnet statistikken ble katalogen suksess da samlere og handlere over hele Norge kunne stole på prisvurderingene. Han bygde store deler av sin egen samling ved hjelp av Jan Olav Aamlid og Gunnar Thesen ved Oslo Mynthandel. Han solgte den største norske seddelsamlingen noensinne bygd opp i Norge til Norges Bank i 1993.

Stabæk Fotball 
Peder Madsen var investor, styremedlem og leder i Stabæk Fotball. 

Madsen var med i gruppen som satte målet «Ullevaal ’95» i 1990, hvor Stabæk skulle rykke opp fra 5. divisjon i norsk fotball og helt til Tippeligaen, inkludert en cupfinale innen året 1995. Madsens mantra var "taking the konsekvenser" som innebar å sikre klubben en god økonomi, slik at Stabæk kunne skaffe seg bedre spillere, trener etc. Målet «Ullevaal ’95» ble delvis nådd innen tiden da Stabæk var i Tippeligaen, men Ullevaal ’95 ble til Ullevaal ’98 da Stabæk meget overraskende slo Rosenborg i cupfinalen på Ullevaal i 1998 – tre år etter opprinnelig mål. Gullet ble feiret av hele Stabæklaget hjemme hos Peder Madsen i hans bar i kjelleren.

Madsen ledet Stabæk Fotball på 1990-tallet med fokus på statistikk og å skaffe Stabæk nok finansielle midler. Han hadde en helt egen evne til å skaffe Stabæk penger, som da han foreslo å selge «Asker og Bærums-daleren» som ble preget på den Kongelige Mynt og var godkjent betalingsmiddel i butikkene på Stabekk og Bekkestua i en uke. Stabæk solgte mynter for 2 millioner kroner.

Madsen endret også navnet Stabæk Fotball til Stabæk Jets i 1979-sesongen, da Madsen mente navnet passet godt på grunn av nærheten til Fornebu flyplass.

Madsen kjøpte fotballspilleren André Flem sammen med myntsamler Jan Olav Aamlid i 1989 fra Clausenengen for 20 000 kroner, han «eide» Flem frem til 2003 hvor han la opp karrieren etter 14 år og fire opprykk. André Flem skulle vise seg å bli en av de mer betydningsfulle spillerne i Stabæk Fotballs historie.

Referanser

Litteratur

Eksterne lenker 

Norske numismatikere
Stabæk Fotball